Am Aafang vu dr Saison 2012/13 het d Gisin ihri Laischtige dytli chenne staigere: Si het in ihre mittlerwyli sterkschte Disziplin Slalom drei FIS-Ränne gwunnenun isch im Europacup zum erschte Mol unter di beschte zeh gfahre. Wäg däre Entwicklig het si au im Wältcup derfe starte. Bi ihre Wältcup-Premiere am 29. Dezämber 2012 bim Slalom vu Semmering het si si gly fir dr zweet Durgang qualifiziert, isch dert aber churz vor em Zyyl uusgschide. Ihri erschte Wältcuppinkt het si am 15. Jänner 2013 mit em 9. Blatz im Slalom vu Flachau gholt, mit dr beschte Laufzyt im zweete Durgang. Si isch bi dr Wältmaischterschaft 2013 z Schladming derby gsii un het bi dr Juniorewältmaischterschaft 2013 di Silbermedallie im Slalom gwunne. Am 10. Jänner 2014 isch ere dr erscht Europacupsiig glunge, wu si dr Slalom vu Melchsee-Frutt fir si entschide het. Mit drei Siig un drei andere Podeschtblätz het si si dr erscht Blatz in dr Europacup-Gsamtwärtig un au in dr Slalom-Disziplinewärtig gwunne. Bim Saisonfinale z St. Moritz het si am 18. Merz 2016 im Schwyzer Team dr Mannschaftsbewärb vor Dytschland un Schwede gwunne.